"Având în vedere publicarea la data de 11 martie 2024, de către un primar al unui sector al Municipiului Bucureşti, pe pagina din social media, a mai multor opinii prin care acuză politizarea puterii judecătoreşti şi a Curţii de Apel Bucureşti, preluat ulterior prin intermediul mass media, Secţia pentru judecători a Consiliului Superior al Magistraturii a decis în şedinţa din 12 martie 2024 apărarea independenţei judecătorilor.
Secţia pentru judecători a constatat că afirmațiile formulate, prin care se susţine că instanţele judecătoreşti, în general, şi o curte de apel nominalizată se află sub control politic, iar dosarele sunt repartizate şi soluţionate sub influenţă politică, reprezintă aspecte de fapt de o mare gravitate, prezentate public ca fiind reale, fără o bază factuală, depășesc limita admisibilă a unor critici obiective care sunt permise în discursul public şi încalcă independenţa judecătorilor, afectând imaginea justiţiei.
Intruziunea în independenţa judecătorilor a fost cu atât mai accentuată cu cât afirmaţiile doamnei primar au fost exprimate şi mediatizate în aceeaşi zi în care cauza în care era parte se afla în pronunţare, fiind un mijloc de presiune publică asupra completului de judecată şi a instanţei în ziua deliberării asupra soluţiei pronunţate în cauză.
Totodată, Secţia pentru judecători a Consiliului Superior al Magistraturii asigură întregul corp al judecătorilor că își va exercita constant prerogativa constituțională a apărării independenței acestora conform statutului constituțional, în raport de orice intruziune sau presiune nepermisă, a informat, marți, CSM", într-un comunicat.
Clotilde Armand, inculpată în dosarul în care este acuzată de incompatibilitate de ANI. Primarul Sectorului 1 acuză coaliția PSD-PNL că încearcă blocarea candidaturii
Reamintim că primarul Sectorului 1, Clotilde Armand, a acuzat, luni, coaliția PSD și PNL că încearcă blocarea candidaturii sale cu ajutorul justiției.
Într-o postare pe pagina de Facebook, primarul Sectorului 1 a scris că judecătorul care trebuia să decidă dacă a fost în conflict de interese, în momentul în care și-a acordat spor de 50%, a fost schimbat peste noapte.
Totodată, Armand susținea că fosta judecătoare a admis toate cererile sale și a administrat obiectiv toate probele. Ea spunea că noua judecătoare promovată în luna decembrie a anului trecut pe criterii politice va decide dacă va putea să candideze în acest an. În opinia lui Armand, întreg scandalul generat de Agenția Națională de integritate este comandat de politicienii de la putere.
Clotilde Armand a pierdut procesul la Curtea de Apel București. Raportul ANI rămâne valabil: Primarul Sectorului 1 s-a aflat în conflict de interese